Vagyontalan, polgári származású. Az osztrák császári seregben kiszolgált őrmester (1831-1840). Bécsben pedagógiai tanfolyamot végzett, majd házitanító lett Kassán. Magyar lévén bekapcsolódott az 1848-49-es magyar szabadságharcba. 1848 júliustól főhadnagyi rangban teljesített szolgálatot, nemzetőr segédtiszt Kassán. A pákozdi csatában esett át a tűzkeresztségen. A 34. gyalogezrednél, aztán a 44. zászlóaljnál teljesített szolgálatot századosi rangban. A Hadi Főtanodában honvédtisztek képzésével foglalkozott, a főváros feladása után Debrecenben, majd Mezőhegyesen folytatta a növendékek kiképzését. 1849. június 1-től őrnagy, a 90. zászlóalj parancsnoka, egyben főtiszti tanfolyam vezetője Szegeden. A világosi fegyverletétel után az osztrák katonai hatóság Aradon 12 esztendőre sorozta be közlegénynek, de Keményffy hamarosan megszökött a seregből, s eljutott Hamburgba, majd onnan Amerikába.